钦定古今图书集成/理学汇编/学行典/第064卷 > 朱子全书 > 《胡子知言疑义》
## 钦定古今图书集成/理学汇编/学行典/第064卷 > 朱子全书 > 《胡子知言疑义》

《知言》曰：“天理人欲，同体而异用，同行而异情，进修君
子宜深别焉。”某按：此章亦性无善恶之意，与《好恶性
也》一章相类，似恐未安。盖天理莫知其所始，其在人
则生而有之矣。人欲者，梏于形、杂于气，狃于习、乱于
情，而后有者也。然既有而人莫之辨也，于是乎有同
事而异行者焉，有同行而异情者焉，君子不可以不
“察也。然非有以立乎其本，则二者之几，微暧万变，夫
孰能别之？今以天理人欲混为一区，恐未允当。”吕祖
谦曰：“天理人欲，同体而异用者，却似未失。盖降衷秉
彝，固纯乎天理，乃为物所蔽，人欲滋炽，天理泯灭，而
实未尝相离也。同体异用，同行异情，在人识之尔。”某
再详此论，胡子之言，盖欲人于天理“中拣别得人欲，
又于人欲中便见得天理。”其意甚切，然不免有病者，
盖既谓之同体，则上面便著“人欲”两字不得。此是义
理本原极精微处，不可少差。试更子细翫索，当见本
体实然只一天理，更无人欲。故圣人只说“克己复礼”，
教人实下工夫，去却人欲，便是天理，未尝教人求识
天理于人欲汨没之中也。若不能实下工夫。去却人
欲。则虽就此识得。未尝离之天理。亦安所用乎。